Reformatus.hu | Reformációi megemlékezés, istentisztelet és orgonakoncert Budapest belvárosában
Fúvószenekarok szolgálata a Városligeti fasorban
Megemlékezés a Reformációi Emlékparkban
Negyed öttől a Baptista Központi Fúvószenekar tartott zenés bizonyságtételt a Deák téren, ötkor kezdődött az Országos Reformációi Istentisztelet az evangélikus templomban. Smidéliusz Gábor, a Deák téri gyülekezet lelkésze köszöntötte az egybegyűlteket, külön a MEÖT tagegyházainak képviselőit, akik az istentisztelet liturgiáját végezték. Imádságot mondott dr. Hecker Frigyes, a Metodista Egyház nyugalmazott szuperintendense, majd a Róm 2,1-4 alapján Isten Igéjét dr. Szabó István, a Dunamelléki Református Egyházkerület püspöke hirdette.
„Nem tudod, hogy Isten jósága megtérésre visz?” – ismételte az alapige kérdését a püspök. Mint mondta, az embert menthetetlenségéből csak az evangélium szabadíthatja meg, s ez az, amit Luther megértett. Isten ítéletének az a drámája, hogy jósága még az ítéletében is jelen van, mert igazság szerint ítél meg minden embert, de bűneiket Krisztusra veti. Istennek ez a jósága és az ebből fakadó megtérés, a visszatérés hozzá a lelkész szerint a reformáció lényege, s erre biztatta a reformációt ünneplő gyülekezetet is: „Isten az ünneplésben minket is arra indítson, hogy ne csak Wittenbergig jussunk, hanem az Igéig, Jézus Krisztusig, az Isten jóságáig.”
Ünneplő gyülekezet a Deák téri evangélikus templomban
Ezután Ittzés János, evangélikus püspök tartott előadást Melanchthon Fülöpről, „a Luther árnyékában” élt reformátorról. Az 1530-as Ágostai Hitvallás szerzője sokoldalú humanista tudós volt. A Wittenbergi Egyetem görög szakos professzora, filozófus, de foglalkozott többek között fizikával, retorikával, asztronómiával és történelemmel is. Pedagógusi munkája nagy segítség volt a lutheri eszmék terjedésének Európa-szerte. Tanítványa volt Szilveszter János, Dévai Bíró Mátyás és több magyar reformátor.
A Szélrózsa Band koncertje
Mészáros Kornél, baptista főtitkár záró imádsága után dr. Szebik Imre áldotta meg a résztvevőket. Az istentiszteletet orgonakoncert követte, majd a Szélrózsa Band könnyűzenei koncertje zárta az estét.
reformáció hónapja, ökumenikus tanács (meöt), luther, bogárdi szabó istván, wittenberg, igehirdetés, Hírek, melanchthon, ittzés jános